เอไอเอทิ้งหุ้นไม่กระทบCPALL
“ก่อศักดิ์” ไม่แคร์เอไอเอเฉือนหุ้นทิ้ง เหตุมีสถาบันพร้อมรับช่วงต่อ บริษัทมีผู้ถือหุ้นอยู่รอบโลกต้นทุนต่ำ 2.1 บาท โกยกำไร 4,278 ล้าน
8 ส.ค. 2555

“ก่อศักดิ์” ไม่แคร์เอไอเอเฉือนหุ้นทิ้ง เหตุมีสถาบันพร้อมรับช่วงต่อ บริษัทมีผู้ถือหุ้นอยู่รอบโลกต้นทุนต่ำ 2.1 บาท โกยกำไร 4,278 ล้าน
นายก่อศักดิ์ ไชยรัศมีศักดิ์ ประธานเจ้าหน้าที่บริหาร บริษัท ซีพี ออลล์ (CPALL) เปิดเผยภายหลัง บริษัท อเมริกันอินเตอร์แนชชั่นแนล แอสชัวรันส์ (เอไอเอ) ขายหุ้นของ CPALL จำนวน 126 ล้านหุ้น ว่าไม่ได้มีการติดต่อหรือพูดคุยกับเอไอเอแต่อย่างใดถึงสาเหตุของการขาย ถือเป็นสิทธิของทางเอไอเอ และก่อนหน้าจะมีการขายครั้งนี้ทางเอไอเอก็มีการขายหุ้นมาหลายครั้งแล้ว 
นอกจากนี้ ทางบริษัทก็ไม่ทราบว่าเอไอเอขายให้กับใคร แต่มองว่าไม่ได้ส่งผลกระทบกับราคาหุ้น CPALL แต่อย่างใด เพราะหลังการขายดังกล่าว พบว่าราคาหุ้นปรับตัวลดลงไปเท่ากับระดับราคา 2 วันก่อนหน้าที่จะมีการขายหุ้นล็อตใหญ่




นายก่อศักดิ์ กล่าวว่า ในอนาคตหากทางเอไอเอจะขายหุ้นที่เหลืออยู่ออกมาทั้งจำนวนก็ตาม คาดว่าจะมีผู้ลงทุนรายอื่นเข้ามารับซื้อแทน เนื่องจากตลอดระยะเวลาที่ผ่านมาทาง CPALL ได้มีการเดินทางไปให้ข้อมูล (โรดโชว์) กับนักลงทุนทั่วโลกมาแล้ว โดยมีผู้ลงทุนสถาบันให้ความสนใจในการลงทุน ซึ่งยอมรับว่าในอดีตอาจมีนักลงทุนจำกัดในโซนเอเชีย เช่น สิงคโปร์ ฮ่องกง และในประเทศไทย แต่ขณะนี้มีนักลงทุนในตลาดเกิดใหม่ทั่วโลก ซึ่งกลุ่มผู้ลงทุนเหล่านี้เป็นผู้ลงทุนระยะยาว และเล็งเห็นว่าประเทศไทยและ CPALL มีผลประกอบการมั่นคง 
“เราไม่ค่อยห่วงอะไรทั้งสิ้น เพราะบริษัทยังเติบโตไปได้ด้วยดีอยู่ และเอไอเอได้ขายออกไปในช่วงที่หุ้น CPALL อยู่ในระดับที่ดี จากที่เข้ามาถือหุ้นบริษัทตั้งแต่ก่อนเข้าตลาดหุ้น โดยเริ่มเข้ามาลงทุนในรูปแบบกองทุนร่วมลงทุน (ไพรเวต เพลซเมนต์) ซึ่งหากเทียบกับราคาพาร์ 1 บาท ในปัจจุบันต้นทุนไอพีโอของเอไอเอจะอยู่ที่ 2.10 บาท ถือว่าได้กำไรจำนวนมากเมื่อเทียบกับราคาขาย” นายก่อศักดิ์ กล่าว 
ทั้งนี้ เอไอเอขายหุ้นในราคาเฉลี่ย 36 บาท คาดว่าจะได้กำไรทั้งสิ้น 4,278 ล้านบาท 
ด้านนายเกรียงชัย บุญโพธิ์อภิชาติ รองกรรมการผู้จัดการการเงินและลงทุนสัมพันธ์ CPALL ได้กล่าวเสริมว่า การขายหุ้นของเอไอเออาจช่วยเพิ่มสภาพคล่องของหุ้นได้เพียงเล็กน้อย เพราะที่ผ่านมาสภาพคล่องการซื้อขายดีขึ้น ส่วนหนึ่งเป็นผลมาจากการออกหุ้นปันผลเป็นต้น โดยมีสัดส่วนการกระจายหุ้น 52% และระยะ 2-3 เดือนที่ผ่านมา มีการซื้อขายเฉลี่ยต่อวันเกือบ 1,000 ล้านบาท 
สำหรับการขายหุ้นของเอไอเอถือเป็นเรื่องปกติวิสัยของผู้ลงทุน บริษัทไม่ได้มีความกังวลแต่อย่างใดและยังคงดำเนินไปตามปกติ